Hordaland fylkeskommune bruker mer på å drive fergene sine enn på samtlige busser og Bybanen i Bergen.

Kollektivmeldingen for 2013 viser at Bergen mottar 22 prosent av de totale midlene som fylkeskommunen bruker på kollektivtransport. Dette er inkludert hurtigbåter og ferger.

Kollektivtrafikken i Bergen kostet fylkeskommunen 275,4 millioner kroner i 2013. De fylkeskommunale fergene kostet alene 40 millioner kroner mer.

TI PROSENT OPP

Etter at fylkeskommunen signaliserte at de skulle øke kollektivprisene med om lag ti prosent i 2015, har BA gått gjennom tallene for kollektivtransporten fra i fjor.

De viser at fylkeskommunen brukte netto 1,25 milliarder kroner på drift av busser, hurtigbåter, ferger og Bybanen.

Bybanen og rutepakkene for busser i Bergen koster fylket 275,4 millioner kroner. Det vil si at nesten en milliard av kollektivkaken går til øvrige tiltak i Hordaland fylke.

44 AV 50 MILLIONER REISER

Hvert år ekspederer buss og Bybanen i Hordaland om lag 50,4 millioner kollektivreiser. 44,3 millioner av disse reisene skjer i Bergen.

Likevel koster disse 44,3 millioner reisene mindre i offentlige subsidier enn de 6 millioner øvrige reisene i resten av fylket.

Kollektivtransporten i Bergen koster 275,4 millioner kroner å drive. De andre bussrutene i Hordaland koster 291 millioner kroner å drive. Dette er utenom lovpålagt skoletransport.

SKAL VI SPONSE ALLE?

Målt opp mot antall reisende er hurtigbåter og ferger svært dyrt å drive for fylkeskommunen. Ettersom stordelen av reisene foregår i Bergen, er det også slik at stordelen av billettinntektene kommer herfra.

Byutviklingspolitiker Asle Wingsternes sier at «det ikke kan være slik at vi skal sponse hele Hordaland».

–Men det blir konsekvensen dersom fylket setter opp prisene slik de nå vil. Samtidig har vi områder som er nært knyttet opp til Bergen, som Sotra, Askøy, Lindås og Os. Disse må inkluderes i en kollektivsatsing, sier han.

Wingsternes mener det må være en forutsetning at vi har et kollektivtilbud som er priset slik at det konkurrerer med bil.

–Koster det plutselig nærmere 40 kroner å ta bussen, vil flere lure på om det lønner seg å kjøre bil i stedet. Det er ikke slik storbyene bør operere. Gjeldende politikk er at flere skal ta kollektivløsninger, sier Asle Wingsternes, leder av komite for miljø- og byutvikling.

Årsakene til det, trekker han frem, er at politikerne har vedtatt at man skal begrense klimautslipp, at man skal minke forurensingen, og at man skal forsøke å begrense kork- og køproblemene.

Wingsternes sier at kommunen gjerne skulle hatt hånd om kollektivtrafikken.

–Ting løses bra med Skyss nå, men denne fordelingsnøkkelen som dras frem er svært interessant å se på, sier Wingsternes.

Nestleder i byutviklingskomiteen, Julie Andersland (V), sier at dersom regnestykket er riktig, er det foruroligende.

–Det er i Bergen vi finner det største behovet for kollektivtransport, og det er helt klart for oss at et godt kollektivtilbud i byene er helt avgjørende. Vi kommer derfor til å ta dette opp med våre politikere i fylket, sier hun.

Dette er tallene for Hordaland:

Tiltak Antall reisende 2013 Fylkets nettoutgifter Kroner i subsidier per reisende Hurtigbåter 649 708 87 219 000 134,24 Buss 41 173 828 563 290 000 13,68 Bybanen 9 125 353 38 782 000 4,25 Ferger 2 256 404* 311 569 000 138,08

*Antall reisende er her biler.

Kilde: Kollektivmeldingen 2013.